贈秦少儀
作者：黄庭堅
朝代：宋

paragraphs: 汝南許文休，馬磨自衣食。
但聞郡功曹，滿世名籍籍。
渠命有顯晦，非人作通塞。
秦氏多英俊，少游眉最白。
頗聞鴻雁行，筆皆萬人敵。
吾早知有覯，而不知有覿。
少儀袖詩來，剖蚌珠的皪。
乃能持一鏃，與我箭鋒直。
自吾得此詩，三日卧向壁。
挽士不能寸，推去輒數尺。
才難不其然，有亦未易識。